Assisi

Assisi (rímske Assisium) je malebné historické mestečko v Umbrii v strednom Taliansku, preslávené ako rodisko svätého Františka z Assisi a v tejto súvislosti ako pútnické miesto a turistické stredisko.

 Poloha 
Mesto leží asi  východne od Perugie na pomerne strmom juhozápadnom svahu vrchu Monte Subasio (). Nad mestom sa nachádza skala, na vrcholku ktorej sú zvyšky stredovekého hradu Rocca maggiore. Z rímskych dôb sa zachovali na terasách svahu mestské hradby, niekdajšie fórum (dnes Piazza delle Commune), amfiteáter a chrám bohyne Minervy, prestavaný na súčasný kostol Santa Maria sopra Minerva.

 Dejiny 
Okolo roku 45 pred Kr. sa tu narodil rímsky básnik Sextus Aurelius Propertius. V roku 545 mesto spustošili Góti, neskôr patrilo k Lombardsku a stalo sa časťou stredovekej Ríše. V roku 1181 sa tu narodil František z Assisi, ktorý tu strávil veľkú časť života a dole pod mestom založil Rád menších bratov (františkánsky). V roku 1197 tu bol pokrstený vtedy trojročný neskorší cisár Fridrich II. V roku 1212 sem tajne prišla talianska šľachtičná Chiara di Bernardino, neskôr známa ako svätá Klára, a založila Rád svätej Kláry (klarisky), pre ktorý sama napísala rehoľné pravidlá. Tie však boli schválené až v roku 1253, deň pred jej smrťou. Jej príklad nasledovalo veľa urodzených žien, okrem iných aj svätá Anežka Česká, ktorá si s ňou aj písala. Hlavnou myšlienkou oboch bolo „privilégium chudoby“ a nasledovanie Krista v dennom živote.

 Pamiatky 
 Gotická Bazilika svätého Františka s kláštorom, založená v roku 1228 v troch poschodiach nad sebou, kde sú pochovaní sv. František i sv. Klára. Celý interiér je vyzdobený freskami od Giotta, ktoré v roku 1997 poškodilo zemetrasenie. Od roku 2000 je kostol a ďalšie pamiatky v meste na zozname svetového kultúrneho dedičstva UNESCO.
 Dole pod mestom stojí barokový pútnický kostol Santa Maria degli Angeli založený v  roku 1569 a po zemetrasení v roku 1832 obnovený a rozšírený v rokoch 1836 – 1840. Vnútri kostola je stará kaplnka Porciunkula, kde svätý František v roku 1208 založil františkánske hnutie a kde tiež v roku 1226 zomrel. V tomto kostole sa v roku 1986 a 2002 konali svetové modlitebné zhromaždenia za účasti mnohých náboženských predstaviteľov z celého sveta.
 Na hornom konci mesta je románska katedrála San Rufino vybudovaná v rokoch 1140 – 1253, s mohutnou vežou a pôvodnou kamennou fasádou. Interiér bol prestavaný po roku 1571.
 Na námestí Piazza delle Commune, bývalom rímskom fóre, stojí kostol Santa Maria sopra Minerva. Z pôvodného chrámu Minervy sa zachovalo priečelie so šiestimi stĺpmi.
 Na námestí pri biskupskom paláci stojí kostol Santa Maria Maggiore, postavený na základoch rímskeho chrámu, s barokovou prestavbou.
 Kostol svätého Petra s románskou kamennou fasádou.
 Veľa stredovekých palácov a meštianskych domov, často neskôr prestavovaných.

 Osobnosti 
 Sextus Aurelius Propertius (* 47 – † 15 pred Kr.), starorímsky elegický básnik
 František z Assisi (* 1181 – † 1226), zakladateľ františkánskeho rádu, svätý
 Klára z Assisi (* 1194 – † 1253), zakladateľka františkánskej ženskej rehole klarisiek, svätá
 Anežka z Assisi (* 1197 – † 1253), klariska, sestra svätej Kláry z Assisi
 Pietro Metastasio (* 1698 – † 1782), spisovateľ a básnik
 Gabriel Possenti (* 1838 – † 1862), študent bohoslovectva, svätý

 Partnerské mestá 
  Betlehem, Západný breh Jordánu
  Ripacandida, Taliansko
  San Francisco, USA
  Santiago de Compostela, Španielsko

 Pozri aj 
 František z Assisi
 Klára z Assisi
 Anežka z Assisi

 Iné projekty 

 Externé odkazy 
 Oficiálna stránka
  Komentovaná galéria o Assisi, sv. Františkovi a sv. Kláre 
 Stránky o dejinách mesta 

 Zdroj 

Kategória:Mestá v Umbrii
Kategória:Katolícke pútnické miesta
Kategória:Lokality Svetového dedičstva v Taliansku